Seksuaalirikoksista syytetty investointipankkiiri Jeffrey Epstein on löydetty tajuttomana sellistään manhattanilaisessa vankilassa, kertoo uutistoimisto Reuters eri medialähteisiin viitaten.

Nimettömien lähteiden mukaan vartijat löysivät Epsteinin sellinsä lattialta keskiviikkona. Joidenkin mediatietojen mukaan hänen kasvonsa olisivat sinertäneet. Epstein vietiin sairaalaan, New York Post kertoo (siirryt toiseen palveluun).

CNBC-kanavan mukaan (siirryt toiseen palveluun) on epäselvää, yrittikö Epstein itsemurhaa, yrittikö hän lavastaa itsemurhan vai hyökättiinkö hänen kimppuunsa. CNBC:n mukaan hänen niskassaan oli jälkiä ja hän oli vain puoliksi tajuissaan.

Espteinin edustajat ja vankila eivät vastanneet Reutersin yhteydenottoihin.

Epstein on pidätettynä epäiltynä alaikäisten tyttöjen seksikaupasta.

Lue lisää:

Yhdysvaltalaismedia: Monimiljonääri Epstein maksoi hyssyttelyrahaa mahdollisille oikeusjutun todistajille

Tunnettu investointipankkiiri Jeffrey Epstein pidätettiin alaikäisten tyttöjen seksikaupasta epäiltynä – tuttavapiirissä Trump ja Clinton

Yhdysvaltojen työministeri Acosta eroaa tehtävästään – liikemiehen seksuaalirikossyytteiden lieventäminen painoi liikaa

Lähteet: Reuters